MOZZJONI GĦAL RIŻOLUZZJONI imressqa wara l-mistoqsija li titlob tweġiba orali B6 0132/2007 skond l-Artikolu 108(5) tar-Regoli ta' Proċedura imressqa minn Jan Andersson f'isem il-Kumitat għall-Impjiegi u l-Affarijiet Soċjali dwar il-Komunikazzjoni tal-Kummissjoni rigward 'l-Impjieg ta' ħaddiema fil-qafas tal-prestazzjoni tas-servizzi: jittieħed il-massimu tal-benefiċċji u l-potenzjal tiegħu, bil-garanzija tal-ħarsien tal-ħaddiema' Riżoluzzjoni tal-Parlament Ewropew dwar il-Komunikazzjoni tal-Kummissjoni dwar 'l-Impjieg ta' ħaddiema fil-qafas tal-prestazzjoni tas-servizzi: jittieħed il-massimu tal-benefiċċji u tal-potenzjal tiegħu, bil-garanzija tal-ħarsien tal-ħaddiema' Il-Parlament Ewropew , wara li kkunsidra d-Direttiva 96/71/KE dwar l-impjieg ta' ħaddiema fil-qafas tal-prestazzjoni tas-servizzi, wara li kkunsidra l-Komunikazzjoni tal-Kummissjoni ta' l-4 ta' Ġunju 2006 dwar il-'Gwida għall-impjieg ta' ħaddiema fil-qafas tal-prestazzjoni tas-servizzi', wara li kkunsidra l-Komunikazzjoni tal-Kummissjoni tat-13 ta' Ġunju 2007 dwar l-impjieg ta' ħaddiema fil-qafas tal-prestazzjoni tas-servizzi: billi jittieħed il-massimu tal-benefiċċji u tal-potenzjal tiegħu, bil-garanzija tal-ħarsien tal-ħaddiema, wara li kkunsidra r-riżoluzzjonijiet tal-Parlament Ewropew dwar l-impjieg ta' ħaddiema, wara li kkunsidra l-Mistoqsija bi Tweġiba Orali B6-0132/2007 mressqa lill-Kummissjoni dwar il-komunikazzjoni tal-Kummissjoni rigward 'l-Impjieg ta' ħaddiema fil-qafas tal-prestazzjoni tas-servizzi: billi jittieħed il-massimu tal-benefiċċji u tal-potenzjal tiegħu, bil-garanzija tal-ħarsien tal-ħaddiema', wara li kkunsidra l-Artikolu 108(5) tar-Regoli ta' Proċedura tiegħu, billi l-implimentazzjoni sħiħa u konsistenti tad-Direttiva 96/71/KE kienet problematika minħabba n-nuqqas ta' implimentazzjoni xierqa fl-Istati Membri u n-nuqqas ta' koordinazzjoni bejn l-awtoritajiet kompetenti, billi l-Parlament qies li l-Komunikazzjonijiet preċedenti tal-Kummissjoni dwar din il-kwistjoni ma kinux biżżejjed u ma solvewx il-problemi li ffaċċjat id-Direttiva; billi jibqgħu l-perspettivi diverġenti bejn il-Kummissjoni u l-Parlament dwar kwistjonijiet bħad-disponibilità ta' rappreżentant legali tal-kumpanija li tagħti l-impjiegi fil-pajjiż li jospita u bħaż-żamma tad-dokumenti fuq il-post tax-xogħol sabiex tiġi kkontrollata l-konformità mad-Direttiva, billi l-ħarsien ta' l-impjegati huwa estremament importanti sabiex jiġi garantit il-moviment ħieles tal-ħaddiema u jiġu preservati l-kundizzjonijiet tax-xogħol previsti fit-Trattat, u dan għandu jitqies bħala raġuni ewlenija ta' interess ġenerali, billi l-każistika tal-Qorti tal-Ġustizzja, kif ukoll l-opinjoni ta' l-Avukat Ġenerali fil-każ Laval, jindikaw b'mod ċar li l-miżuri li jaqgħu fil-kamp tad-Direttiva ta' l-Impjieg tal-ħaddiema, u għalhekk anke tal-Komunikazzjoni, tista' tkun ġustifikata bil-motivazzjoni ta' l-objettivi ta' interess pubbliku, bħall-ħarsien tal-ħaddiema, Huwa konvint li l-implimentazzjoni sħiħa tad-Direttiva 96/71/KE hija importanti ħafna għall-kisba ta' bilanċ xieraq bejn il-libertà fil-provvista tas-servizzi u l-ħarsien tal-ħaddiema, speċjalment kontra d-'dumping' soċjali; Jissuġġerixxi li, fil-gwida u l-interpretazzjoni legali tagħha, il-Kummissjoni xi drabi tmur lil hinn minn dak li ġie stabbilit fil-każistika tal-Qorti tal-Ġustizzja Ewropea; Jistieden lill-Kummissjoni biex tikkunsidra bis-sħiħ il-varjetà tal-mudelli tas-suq tax-xogħol li jeżistu fl-Unjoni Ewropea meta tiġi biex tadotta miżuri marbuta ma' l-impjegar; jistieden lill-Kummissjoni biex tirrispetta l-fatt li xi Stati Membri għandhom bżonn id-disponibilità ta' rappreżentant ġudizzjarju b'mandat fil-pajjiż li jospita sabiex id-Direttiva tiġi implimentata u kkontrollata kif xieraq; jikkunsidra li din tista' tkun kwalunkwe persuna li jkollha mandat ċar maħruġ mill-kumpanija (anke ħaddiem); Jikkunsidra li s'issa l-kooperazzjoni u l-iskambju ta' informazzjoni fost l-Istat Membri ma kinux biżżejjed, u għall-implimentazzjoni b'suċċess tad-Direttiva huwa prerekwiżit li din il-problema tiġi indirizzata; huwa ta' l-opinjoni li l-Kummissjoni għandha tkun aktar preċiża meta tipprovdi gwida lill-Istati Membri għall-miżuri ta' kontroll aċċettabbli fl-ambitu tad-Direttiva li tħares lill-impjegati; Jikkunsidra li l-ispezzjonijiet u l-kontrolli li jiġu mwettqa mill-Istati Membri fl-ambitu tad-Direttiva, l-aktar l-obbligu li jinżammu xi dokumenti fil-pajjiż li jospita, għandhom jitqiesu bħala għodda importanti biex jiggarantixxu l-ħarsien tad-drittijiet ta' l-impjegati; iqis, madankollu, li dawn il-miżuri għandhom ikunu strettament proporzjonati u ma jservux ta' ostakli moħbija għat-tħaddim tad-dritt tal-moviment ħieles; Jinsisti li l-każistika eżistenti tirrikonoxxi d-dritt ta' l-Istat Membru li qed jospita li jitlob ċerti dokumenti biex jivverifika l-konformità mal-kundizzjonijiet tax-xogħol stabbiliti fid-Direttiva dwar l-Impjieg ta' Ħaddiema; Jistieden lill-Kummissjoni sabiex issib l-aħjar taħlita ta' miżuri li jservu ta' gwida kemm għall-kumpaniji, kif ukoll għall-Istati Membri sabiex jifhmu aħjar dak li huwa permess li jsir fl-ambitu tad-Direttiva u tal-każistika relevanti; jitlob lill-Kummissjoni biex tappoġġja b'mod attiv il-koperazzjoni mill-qrib bejn l-entitajiet ta' l-ispezzjoni fl-Istati Membri billi tipprovdi pjattaforma Ewropea permanenti għall-koperazzjoni transkonfinali; jilqa' għaldaqstant it-twaqqif futur ta' grupp ta' livell għoli min-naħa tal-Kummissjoni sabiex jappoġġja u jgħin lill-Istati Membri biex jidentifikaw u jaqsmu prattiki siewja u biex jinvolvu formalment l-imsieħba soċjali fuq bażi regolari; Huwa ta' l-opinjoni li tkun ħaġa tajba għall-imsieħba soċjali f'dawk l-Istati Membri fejn id-Direttiva hija implimentata permezz ta' ftehim kollettiv li jiksbu aċċess dirett għall-informazzjoni dwar il-kumpaniji li jimpjegaw, sabiex ikunu jistgħu jeżerċitaw is-superviżjoni li fi Stati Membri oħra hija kompitu ta' l-awtoritajiet li għandhom aċċess għall-informazzjoni tal-kumpanija; Jappoġġja l-konklużjoni tal-Kummissjoni li ssostni li l-Istat Membru li qed jospita għandu jkun jista' jitlob dikjarazzjoni bil-quddiem mill-fornitur tas-servizz, liema informazzjoni tippermettilu li jivverifika l-konformità mal-kundizzjonijiet tax-xogħol; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni u lill-Kunsill.
Extracted from 14736724__MOTION__B6-2007-0266__MT.txt